তৃণমূল ছেড়ে মুকুল রায় দাবি করেছিলেন, তিনি নির্দোষ। কোনও ধরনের অনৈতিক কাজ তিনি করেননি।
মুকুল এমন দাবি করলেও কেন্দ্রীয় তদন্তকারী সংস্থার নজর থেকে যে তিনি এখনই রেহাই পাচ্ছেন না, তা স্পষ্ট। 
নারদ কাণ্ডে এবার সিবিআই-এর ফোন পেলেন মুকুল। একটি বাংলা নিউজ চ্যানেলের খবর অনুযায়ী, এলগিন রোডে মুকুল রায়ের বাড়িতে গিয়ে তদন্ত করতে চান সিবিআই গোয়েন্দারা। কারণ, নারদকাণ্ডে সাংবাদিক ম্যাথু স্যামুয়েল এলগিন রোডের এই বাড়িতে গিয়েই মুকুলের সঙ্গে দেখা করেছিলেন। সেই ছবিই দেখা গিয়েছিল নারদা ভিডিও ফুটেজে।
এর আগে অবশ্য নারদা কাণ্ডে ইডি-র মুখোমুখি হতে হয়েছিল মুকুলকে। মুকুল অবশ্য তখন দাবি করেছিলেন, নারদার স্টিং অপারেশনে তিনিই একমাত্র নেতা, যাঁকে কোনও টাকা নিতে দেখা যায়নি।

এই বিষয়ে অন্যান্য খবর

মুকুল-প্রভাব নিয়ে তৃণমূলে জোড়া কৌশল


গত কয়েকদিন ধরেই নারদ কাণ্ডে অভিযুক্ত তৃণমূলের মন্ত্রী, সাংসদদের বাড়ি এবং অফিসে গিয়ে ঘটনা পুনর্নির্মাণের কাজ শুরু করেছে সিবিআই। সেই কারণেই মুকুলের বাড়িতেও যেতে চান তাঁরা। কবে তিনি বাড়িতে থাকবেন, তা জানতেই মুকুলের কাছ থেকে সময় চেয়েছেন সিবিআই গোয়েন্দারা। সদ্য তৃণমূল ত্যাগ করা মুকুলের কাছে যা যথেষ্টই অস্বস্তির। 
ঘটনাচক্রে গত বৃহস্পতিবার সারদা, নারদার মতো আর্থিক দুর্নীতি কাণ্ডে মুকুলের প্রত্যক্ষ যোগ নিয়ে সরব হয়েছিলেন আর এক বহিষ্কৃত তৃণমূল সাংসদ কুণাল ঘোষ। দাবি করেছিলেন, সারদা কাণ্ডে তাঁর মুখোমুখি বসিয়ে মুকুল রায়কে জেরা করা হোক।